Rósa hefur komið víða við í rannsóknum sínum , en í bókinni Sagan upp á hvern mann ( 2011 ) fjallaði hún um sagnafólk sem á það sameiginlegt að hafa sagt ævintýri inn á segulband . Þar er sýnt fram á að bæði náttúrulegt og félagslegt umhverfi sagnafólks hefur áhrif á sögurnar sem það segir og að út frá sögunum má greina gildismat , lífsviðhorf og jafnvel lífsreynslu sagnamanns . Rósa Þorsteinsdóttir er þjóðfræðingur á Stofnun Árna Magnússonar í íslenskum fræðum . Rósa stýrði rannsóknarverkefninu Íslenzkar þjóðsögur og ævintýri : Tilurð , samhengi og söfnun 1864 – 2014 sem snerist um söfnun og útgáfu þjóðsagnasafns Jóns ÁrnasonarÍslenzkar þjóðsögur og ævintýri ( 1862 – 1864 ) . Með verkefninu hafa ýmsar frumheimildir verið gerðar aðgengilegar stafrænt , svo sem þjóðsagnahandrit Jóns Árnasonar sem varðveitt eru á Landsbókasafni Íslands – Háskólabókasafni , bréf til Jóns frá ýmsum sem söfnuðu fyrir hann úti um landið og bréfaskipti Jóns og þeirra Konrad Maurer í München og Guðbrands Vigfússonar og Jóns Sigurðssonar í Kaupmannahöfn , en þeir áttu stóran þátt í ritstjórn útgáfunnar . Áhugi Rósu á sagnafólki hefur fylgt henni áfram í þessu verkefni þannig að hún hefur skoðað það sérstaklega , fólkið sem sagði Jóni Árnasyni sögur og einnig þau sem söfnuðu og skráðu sögur fyrir hann . Annar þráður í rannsóknum Rósu snýst um alþýðutónlist , rímur og rímnakveðskap . Vorið 2018 kom út bók og fjórir geisladiskar undir titlinum Segulbönd Iðunnar , en það er útgáfa á 160 kvæðalögum sem hljóðrituð voru á vegum Kvæðamannafélagsins Iðunnar á árunum kringum 1960 . Rósa ritstýrði bókinni og skrifaði æviágrip alls þess fólks sem þarna kemur við sögu sem kvæðafólk og höfundar texta . Rósa hefur einnig velt fyrir sér hvað hafi gert rímur vinsælar og hverjar þeirra hafi verið vinsælastar um það leyti er rímnakveðskapur var að leggjast af sem almenn skemmtun . Rósa hefur kennt á námskeiðum um rímnakveðskap og alþýðutónlist á landsmótum kvæðamanna og á þjóðlagahátíðum á Siglufirði . Hún hefur einnig sinnt kennslu í þjóðsagnafræðum við Þjóðfræðideild Háskóla Íslands auk margvíslegra starfa við söfnun , miðlun og rannsóknir þjóðfræðaefnis . Rósa Þorsteinsdóttir er fædd 1958 . Hún lauk BA-prófi í bókasafnsfræði og þjóðfræði frá Háskóla Íslands árið 1995 og meistaraprófi í þjóðfræði frá sama skóla árið 2005 . Hún hefur starfað við Árnastofnun síðan 1995 , sem rannsóknarlektor frá 2009 .